Það er í tísku að vera grænn . Það er einfaldlega orðið svolítið kúl . En hvað gerum við ef við viljum vera græn og bókstaflega í tísku ? Jú það er nefnilega meira í boði en maður áttar sig á . Spænska tískufatafyrirtækið Skunkfunk hefur ákveðið að nota bambusefni , lífræna bómull og sojabaunaefni í nýju sumarlínuna sína . Flíkurnar eru ekki flestar bara umhverfisvænar heldur praktískar , þægilegar , flottar og endast vel . Hver flík er með merki sem á stendur úr hverju hún er gerð en ekki eru öll fötin gerð úr umhverfisvæn uefni enn . Skunkfunk vörurnar er hægt að fá í 11 verslunum hér á landi ( sjá lista ) og 700 öðrum verslunum í V-Evrópu og Rússlandi . Hin þekkta tískuvöruverslun Urban Outfitters hefur lengi verið með línu þar sem má finna endurunnin föt og fylgihluti . Þeir taka semsagt gömul eða notuð föt og fylgihluti og endurhanna . Hver vara er því einstök og aðeins til í einu eintaki . Í fyrsta skipti í ár er línan seld á netinu og því aðgengilegri fyrir mun fleiri . Enamore breska tískuundirfatafyrirtækið sem var stofnað fyrir aðeins um þremur árum hefur aldeilis náð vinsældum þar í landi . Á síðasta ári kom út ný undirfatalína frá þeim og voru allar vörurnar úr 60% hampi og 40% silki . Þar eru líka framleiddir fylgihlutir og almennur fatnaður og eru allar vörurnar gerðar úr lífrænum eða sjálfbærum efnum . Timberland merkið er vel þekkt fyrir gæða vörur og fyrir það að vera frumkvöðlar í tískuheiminum í umhverfisvernd . Þeir hafa nú komið út með nýja skólínu . Skólínan fyrir karlmenn er kölluð „ Earthkeepers “ eða „ verðir jarðar “ og inniheldur sú lína nokkrar mismunandi tegundir af skóm að velja úr sem allir eru gerðir úr náttúrulegum , sjálfbærum og endurunnum efnum . Því miður eru kvennmanns skórnin ekki úr sömu efnum og því ekki eins spennandi og karlmannslínan . Timberland skó er hægt að fá í Timberland versluninni í Kringlunni . Hjá Smart Glass collection er hægt að fá fallega skartgripi úr endurunnu gleri . Það er skartgripahönnuðurinn Kathleen Plate sem hannar gripina en þeir eru úr flöskum af ýmsum gerðum . Hún hefur t.d. hannað úr Skyy Vodka flöskum og Pellegrino vatnsflöskum , ásamt bjór og vínflöskum . Vörurnar hennar hafa lengi verið vinsælar og á meðal viðskiptavina hennar eru Aveda og Coca Cola . Þið sjáið því það að vera grænn og að vera í tísku gengur vel upp . Því miður fást enn fáar af þessum vörum hér á landi en stóran hluta af þeim er hægt að panta á netinu . Myndin er af nýju Skunkfunk línunni og tekin af heimasíðu þeirra .